ሉሲ ለሰላም እና ፍቅር ወደ ክልሎች ልትጓዝ ነዉ
ሉሲ ለሰላምና ለፍቅር በዘጠኙም የኢትዮጵያ ክልሎች ለምታደርገው ጉዞ ዛሬ በህዝብ ተወካዮች ምክር ቤት የሽኝት መርሃ ግብር ተካሂዷል፡፡የሽኝት መርሃ ግብሩ “ጉዞ ሉሲ ለሰላምና ለፍቅር” በሚል መሪ ቃል “የሰው ዘር እናት” የተሰኘችዋን የድንቅነሽን ቅሪተ አካል ወደ ተለያዩ የሀገሪቱ ክልሎች የሚደረገውን ጉዞ ማስጀመሪያ ነው።ሽኝቱ ላይም የህዝብ ተወካዮች ምክር ቤት አፈጉባዔ አቶ ታገሰ ጫፎ እና የባህልና ቱሪዝም ሚኒስትር ዶክተር ሂሩት ካሳው ጨምሮ ከፍተኛ የመንግስት ባለስልጣናት፣ የህዝብ ተወካዮች ምክር ቤት አባላት፣ የሀይማኖት አባቶችና የፖለቲካ ፓርቲ ተወካዮች ተገኝተዋል።የህዝብ ተወካዮች ምክር ቤት አፈጉባዔ አቶ ታገሰ ጫፎ ባስተላለፉት መልእክት፥ የጉዞ ሉሲ ዋነኛው ዓላማ አንድነታችንን እና አብሮነታችንን ማጠናከር ነው ብለዋል።በጋራ የኖርን እና የምንኖር ህዘብ እንመሆናችን ይህንን በመገንዘብ አንድነታችንን የሚፈታተኑትን ዘረኝነት እና አግላይነት ተግባራት ልንከላከል ይገባል ሲሉም መልእክት አስተላልፈዋል።አቶ ታገሰ ጫፎ አክለውም “ጉዞ ሉሲ ለሰላምና ለፍቅር” ዛሬ ወደ አፋር ክልል በሚደረግ ጉዞ በይፋ መጀመሩንም ያበሰሩ ሲሆን፥ በቀጣይም ወደ ሌሎች ክልሎች እንደሚደረግና በየክልሎቹ የ5 ቀናት ቆይታ እንደሚኖረው አስታውቀዋል።የባህልና ቱሪዝም ሚኒስትር ዶክተር ሂሩት ካሳው በበኩላቸው፥ “የጉዞ ሉሲ ለሰላምና ለፍቅር እኛን እርስ በእርስ ብቻ ሳይሆን ከዓለም ጋር የሚያስተሳስር ነው” ብለዋል።የጉዞ ሉሲ ለሰላምና ለፍቅር ፕሮጀክቱ እንዲሳካ ሁሉም የድርሻውን እንዲወጣ ዶክተር ሂሩት ጥሪ አቅርበዋል።የጉዞ ሉሲ ለሰላምና ለፍቅር የድንቅነሽን ቅሪተ አካል ድሬዳዋን ጨምሮ በዘጠኙም ክልሎች በመዘዋወር በማስጎብኘት ሰላም፣ ፍቅርና አንድነትን እንደሚሰበክበት ተነግሯል።ከዚህ በተጨማሪም የጉዙ ሉሲ ለሰላም እና ለፍቅር መርሃ ግብር በአፍሪካ ቀንድ ሀገሮች ማለትም በኤርትራ፣ ጂቡቲ፣ ሶማሊያ፣ ደቡብ ሱዳን እና ሱዳን ሪፐብሊክ እንዲሁም ኬንያና ኡጋንዳ የሚካሄድ እንደሆነም ታውቋል።